Egpaar, dogter (11) tydens huisroof geskietArgieffoto Niemand is nog in hegtenis geneem nie nadat ŉ man, sy vrou en hul 11-jarige dogter al drie Maandagaand geskiet is tydens ŉ rooftog by hul huis in Muldersdrift aan die Wes-Rand. Die private veiligheidsmaatskappy, Drift Reaction, het op hul Facebook-blad gesê die pa het omstreeks 20:45 by die huis in Nooitgedacht gekom. Toe sy vrou die deur oopmaak, het drie gewapende aanvallers hulle oorval. Ao. Matome Masedi, woordvoerder van die polisie, het bevestig dat ŉ 28-jarige vrou ŉ klop aan die deur gehoor het en toe sy die deur oopmaak, het haar man (45) en hul dogter die huis binnegekom, gevolg deur drie onbekende mans. “Een van die mans was gewapen en het glo op die drie slagoffers losgebrand. Hulle almal het skietwonde aan hul bene opgedoen,” het Masedi gesê. “Die mans het daarna huishoudelike items en selfone geroof voordat hulle op die vlug geslaan het.” Masedi het gesê al drie gesinslede is in die hospitaal opgeneem. Volgens Drift Reaction het die verdagtes toegang tot die perseel gekry deur ŉ draadheining te knip. Die veiligheidsmaatskappy het gesê die pa moes ná die voorval geopereer word, maar die ma en dogter is Dinsdag weer ontslaan. Enigiemand met meer inligting word versoek om konst. Bambiso by 073 108 2539 of Crime Stop by 08600 10111 te bel.